《王丞相生辰》
宋代·喻良能

皇宋十一叶，时清风俗淳。
实维元首明，亦繄股肱纯。
煌煌冀国公，自昔抱经纶。
初掌黄麻诰，黼黻同卿云。
继处有密地，五兵驱精神。
一品坐黄扉，十载转洪钧。
雍容陪都俞，黾勉承华勋。
镜净沧海波，烟销紫塞尘。
伊傅堪并驱，萧曹真下陈。
柔兆岁若午，协洽寅在辰。
入梦一玉燕，持炉两天人。
二十四书考，八千岁为春。
西湖为酒醴，南屏为膳珍。
万口均一词，共祝柱石臣。
一祝锡难老，再祝长同寅。
百祝配辽鹤，千祝如大椿。
国寿箕翼齐，洎公永无垠。
贵名与鸿烈，日新日日新。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。